Sinčić: 'Sad, pred izbore, svi su se sjetili ovršenih i opljačkanih'

Predsjednik Živog zida Ivan Vilibor Sinčić ustvrdio je da se oni jedini bore i prije i tijekom kampanje iskreno za ovršene, blokirane, opljačkane i potlačene

<p><strong>Ivan Vilibor Sinčić </strong>na predstavljanju programa koalicije Jedina opcija, u srijedu u Rijeci, ustvrdio je da se oni jedini bore i prije i tijekom kampanje iskreno za ovršene, blokirane, opljačkane i potlačene te pozvao glasače da "ne nasjedaju na podvale iz drugih političkih stranaka koje sad govore o rješavanju problema ovršenih i blokiranih".</p><p>Sinčić je kazao da su to obmane i demagogija jer je on, kako je naveo, prije samo tri mjeseca u Saboru predlagao promjene ovršnog zakona no te prijedloge nitko nije ni pročitao. Sad, pred izbore, svi su se sjetili ovršenih i opljačkanih, naveo je.</p><p>Hrvatskoj ne nedostaje pametnih i požrtvovanih ljudi, ali joj nedostaje političke volje za rješavanje problema, a to je posebno vidljivo u SDP-u i HDZ-u, rekao je.</p><p>Na novinarsko pitanje o mogućem koaliranju Jedine opcije s drugima nakon izbora, Sinčić je kazao da i SDP i HDZ ne pokazuju volju za promjenama, da ih ne zanimaju građani nego samo vlastite pozicije te da su zbog zadržavanja sadašnjeg stanja spremni i za veliku koaliciju. Isto tako, Most nezavisnih lista je nakon prošlih izbora iznevjerio sve za što se zalagao, uključujući reforme i promjene kao i tvrdnje da neće ni sa kime koalirati, rekao je Sinčić.</p><p>Ivan Lovrinović iz stranke Promijenimo Hrvatsku kazao je da je Most odbacio svoj gospodarski program odmah nakon sastavljanja Vlade, iako je dio glasača baš zbog tog programa odabrao Most. Kazao je da je on, kao jedan od osnivača Mosta, potom napustio tu stranku a sad prenio glavninu gospodarskog programa u koaliciju Jedina opcija te izrazio očekivanje da će se mnogo bivših glasača Mosta sad opredijeliti za Jedinu opciju. </p><p>Lovrinović je ustvrdio da samo oni imaju program koji nudi stvarni zaokret, kvalitetan program zapošljavanja mladih te procijenio da na ovim izborima mladi neće glasovati za one koji su im upropastili budućnost.</p><p>Predsjednik Akcije mladih Vjekoslav Rubeša ustvrdio je da je korupcija najveći problem hrvatskog društva, da je dovela zemlju u sadašnje stanje te odvela mlade iz nje.</p><p>Koaliciju Jedina opcija čine stranke Živi zid, Akcija mladih, Promijenimo Hrvatsku i Udruga Franak.</p><p>Budućoj vladi možete ostavljati poruke - <a href="http://dragabuducavlado.24sata.hr/">OVDJE.</a></p>